钦定古今图书集成/明伦汇编/宫闱典/第013卷 > 日知录 > 《淳熙内禅颂》宋·王才臣
## 钦定古今图书集成/明伦汇编/宫闱典/第013卷 > 日知录 > 《淳熙内禅颂》宋·王才臣

“惟皇上帝，简在宋德，诞集大命，于我艺祖。厥初造草
昧，相时之黔，沦胥于虐，浮颐沈颠，靡所底定，其孰跻
之，繄我是恃，宁濡我躬，俾即于夷涂，匪位之怀，我图
我民，匪天我私，惟我有仁”，八圣嗣厥理，益以厚厥泽，
动植是洽，堪舆是塞，叶气兹有羡，以溢于罔极，计其
攸锺，是必有甚盛德，使之横绝古今，焜煌典册，而后
天之报施，乃不爽厥则。惟我高宗，克灵承于兹。属时
阳九，天步用艰，犬羊外陵，狗鼠内讧，民罔奠居，皇纲
就沦。惟我高宗，克宏济于兹。左秉招摇，右提干将，洒
扫函夏，复寿炎箓，兹惟难能哉！典时神天，历载三纪，
民生春熙，治象日舒。曾靡是居，俾圣嗣是荷，兹惟难
能哉！惟我寿皇绍大历，服圣谟，无所“事改虑，我则阐
之，俾益光。圣治无所事改为，我则熙之，俾益昌。志靡
一不继，事靡一不述。我兴问寝，明星在天。我往视膳，
丽日在户。起敬起爱，用家人礼。祀越二十八曾，靡间
厥肇。思笃于亲，爰释大位。高宗神孙，伊我圣子，我是
用禅，先后惟一轨。皇乎休哉，邃古之茫，赫胥天，鸿橧
庥绳”，《书》不可考也已。“羲图炳文，民用有识。孔删自唐，
登载益焕。惟尧圣神，谈者稽焉。荡荡巍巍，匪天弗则。
逊于虞、妫，首出帝典。重华是仍，亦以授禹。由姒以降，
莫返于古初。或以为承尧、舜、禹之事，懿矣。揆之于令，
其可俪欤？”臣曰：“奚直俪之耳。尧陟元后七十载，遭时
不易，洚水滋儆。才者十六，未宣乃庸。凶族有四，未丽
于辟。”日丛万微，以悴于厥衷。式时元德，历试罔不绩，
主祭宾门，天人交归焉。于庙受终，夫岂其艰？舜生登
庸，越其在位，历载各三十。宅帝即真，又三十有三。稽
图揆龄，九秩式有衍。脱躧万乘，兹非其时哉！惟我高
宗，春秋五十有六。惟我寿皇，春秋六十有三。黄屋赤
霄，委而弗留。从容退居，靡俟大耄。以今准昔，其决孰
需焉？以虞易唐，妫变而姒，惟械于位，廑廑释厥负，乃
若为天子父，以天下养，后世无传焉。惟我寿皇，圣孝
孔时，力靡遗馀，爱敬既究，熙以鸿号，锡类湛恩，燕及
人老，钜典盛仪，辉赫万世。惟我皇上，聿骏前躅，日肃
舆卫，来觐来省，翼翼如也，愉愉如也。以昔视今，其孝孰隆焉？故曰：“‘奚直俪之耳’。臣惟昔者《封禅典》引《正符》
等篇，其事至末矣，侈于丽藻，以掞不朽，矧今宏休，轶
于古始，颂声弗宣，不其缺欤？作宋一经，以驾帝典，顾
瞻朝著，将有人焉。臣贱，不敢与兹事。尧极立民，康衢
有谣，载在万世，不以贱废。臣诚不佞，请试效之。”谨拜
手稽首而作颂曰：“太初冥冥，孰究孰营？我仪图之，靡
丽，于成有”圣惟勋，疏之瀹之。斧其不条，而荒度之。匪
世不阜，匪穹不佑。可燕可守，而勋以不有。乃逊于华，
与世为公。何以告之？曰允执其中。华述厥志，亦以畀
文命。率。克念厥绍，以供阐厥盛。皇皇惟天，而勋则之。
绝德与功，绍者克之。我瞻我稽，阅世惟千。泯泯棼棼，
曾莫闯厥藩。天将开之，必固培之。厥培以丰，古尚克
回之。岂惟回之，视培浅深。轶而蹸之，视我斯今。粤岁
己酉，二月壬戌，天仗宵严，彤庭晓跸。穆穆寿皇，如天
斯临。群后在位，奉承玉音。曰：“予一人，实倦于勤。退处
北宫，以笃于亲。”赫是大宝，畀我圣子。圣子惟睿，天命
夙以启。不吝于权，盍居乃功。释焉不居，惟寿皇之公。
寿皇之公，其孰发之？念我高宗，中心怛之。始时春秋，
五十有六。向用康宁，以燕遐福。亟其与子，于密退藏。
其子为谁，繄我寿皇。寿皇承之，匪亟匪徐。二十八年，
四方于于。国是益孚，生齿益蕃。于野于朝，肃肃闲闲。
圣子重晖，如帝之初，于千万年，曾靡或渝。孰条不根，
孰委弗源。念我高宗，允逊孔艰。匪高宗是怀，艺祖之
思。洗时之腥，仁涵于肌。灵旗焰焰，平国惟九。其酋既
贷，矧彼群丑。吾子吾孙，吾士大夫，毋刻尔刑，顾质之
书。尔有嘉言，尔则我告。我赏我劝，如彼害何悼？不以
干戈，而置《诗》《书》。维彼槐庭，谓匪儒弗居。列圣一心，讳
兵与刑。维鲠言是听，惟大猷是经。锺我高宗，启我寿
皇。爰及圣上，笃其明昌。惟是四条，式克至今。艺祖、高
宗，寿皇之心，匪时匪今，振古之式，式勿替厥度，亦以
燕罔极。帝开明堂，百辟来贺，四夷攸同，莫敢或讹。不
肃不厉，不震不竦，焯其旧章，贻我垂拱。勋迫大耄，乃
禅于华，华逮陟方，俾夏建厥家。孰如高宗？及我寿皇，
与龄方昌，而遽晦厥光，帝降而王，功弗德之，逮庸不
列五帝而祖三代，孰如我皇？惟德崇崇，显号鸿休，蔚
其并隆。维时寿皇，万寿无疆，日三受朝，衮冕煌煌。维
时皇上治，益底厥极，亲心载宁，万邦以无斁；万姓讴
歌，于室于涂。微臣作颂，以对于康衢。